รู้จัก Too Big to Fail บริษัทที่รัฐบาล ไม่มีวัน ปล่อยให้ล้ม
Too Big to Fail คือบริษัทแบบไหน  ลงทุนแมนจะเล่าให้ฟัง
4 ต.ค. 2565

รู้จัก Too Big to Fail บริษัทที่รัฐบาล ไม่มีวัน ปล่อยให้ล้ม /โดย ลงทุนแมน
ปกติแล้วถ้าบริษัทขาดทุนต่อเนื่อง จนกระแสเงินสดหมดไปจากบริษัท
ก็อาจจะเข้าสู่ภาวะล้มละลาย และอาจจะต้องปิดกิจการลง
แต่รู้หรือไม่ว่า ยังมีข้อยกเว้นสำหรับบางบริษัท ที่ถูกเรียกว่า Too Big to Fail 
ซึ่งหมายถึงบริษัทที่ห้ามล้มละลาย โดยรัฐจะเข้ามาอุ้มไว้ให้อยู่รอดต่อไป
Too Big to Fail คือบริษัทแบบไหน 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Too Big to Fail เป็นคำที่ใช้สำหรับเรียกบริษัท หรือกลุ่มธุรกิจ
ที่มีความเชื่อมโยง กับภาคเศรษฐกิจเป็นอย่างมาก
พูดง่าย ๆ คือ หากบริษัทเหล่านี้เกิดปัญหา หรือล้มละลาย 
ก็จะส่งผลกระทบอย่างรุนแรง ต่อเศรษฐกิจโดยรวม
รวมถึงความเชื่อมั่นของนักลงทุน
ซึ่งส่วนใหญ่ บริษัทที่ถูกมองว่าเป็น Too Big to Fail
มักเป็นสถาบันการเงิน บริษัทด้านการลงทุน หรือบริษัทประกันภัย
นั่นเป็นเพราะว่า อุตสาหกรรมเหล่านี้ เปรียบเสมือนเป็นเส้นเลือดใหญ่
ของวงจรเศรษฐกิจ ที่คอยสูบฉีดเงิน ไปยังภาคส่วนต่าง ๆ
โดยในสหรัฐอเมริกา FED หรือธนาคารกลางสหรัฐ ได้มีการจัดกลุ่มบริษัท ที่จัดเป็น Too Big to Fail ไว้หลายบริษัท ตัวอย่างเช่น Bank of America, Citigroup, Goldman Sachs, JPMorgan และ Morgan Stanley
เมื่อตอนเกิดวิกฤติซับไพรม์ หรือวิกฤติแฮมเบอร์เกอร์ 
ซึ่งเป็นวิกฤติสินเชื่อ ที่เกิดขึ้นเมื่อปี 2008 ในสหรัฐอเมริกา
หนึ่งในบริษัทที่เป็น Too Big to Fail และถูกพูดถึงเป็นอย่างมากในเวลานั้น คือ American International Group หรือ AIG บริษัทประกันภัยรายใหญ่ที่สุดของโลก และยังเป็นบริษัทแม่ของบริษัทประกัน AIA ในเวลานั้น
โดยในช่วงก่อนเกิดวิกฤติดังกล่าว ตลาดอสังหาริมทรัพย์ของสหรัฐอเมริกา มีการเติบโตอย่างต่อเนื่อง
เหล่าสถาบันการเงิน ต่างก็มองหาโอกาส ในการทำกำไรจากการเติบโตนี้
AIG จึงได้ออกประกันภัยรูปแบบหนึ่ง ที่มีชื่อว่า Credit Default Swap ซึ่งรับประกันหนี้สิน ให้กับสถาบันการเงินต่าง ๆ ที่ปล่อยกู้ให้กับลูกหนี้ ในภาคอสังหาริมทรัพย์
ผ่านไปไม่นาน ภาคอสังหาริมทรัพย์ของสหรัฐอเมริกา เริ่มเข้าสู่ภาวะฟองสบู่ 
เกิดการเบี้ยวหนี้ขึ้นเป็นจำนวนมาก ส่งผลให้สถาบันการเงินหลายแห่งล้มละลาย
AIG ก็เกือบที่จะเป็นหนึ่งในนั้น เพราะขาดทุนมหาศาล จากการจ่ายเงินค่าสินไหม ให้กับสถาบันการเงินจำนวนมาก
แต่ด้วยความที่ AIG มีความเชื่อมโยงกับกองทุนรวมทั่วโลก และเงินลงทุนของผู้คนจำนวนมาก โดยเฉพาะสหรัฐอเมริกา หมายความว่า ถ้า AIG ล้ม อีกหลายภาคส่วนของเศรษฐกิจ ก็จะล้มตามกันเป็นโดมิโน
สุดท้ายธนาคารกลางสหรัฐ หรือ FED ก็ได้เข้ามาช่วยไว้ ด้วยการสนับสนุนเงินทุนกว่า 5.7 ล้านล้านบาท ทำให้ AIG รอดพ้นจากวิกฤติในครั้งนั้นมาได้
แม้ว่าการช่วยเหลือของ FED ในครั้งนั้น จะช่วยจำกัดความสูญเสีย ไม่ให้กว้างจนเกินไป
แต่ภาครัฐของสหรัฐอเมริกาเอง ก็ถูกประชาชนวิพากษ์วิจารณ์เป็นอย่างมาก
เพราะรัฐบาล ได้นำเงินภาษีของประชาชน
ไปอุ้มบริษัทที่ทำธุรกิจผิดพลาด เพราะความประมาทของผู้บริหาร ของบริษัทเอกชนเอง
ในขณะที่บริษัทเล็ก ๆ หลายแห่ง ที่ได้รับผลกระทบจากวิกฤติเช่นกัน 
กลับไม่ได้รับการช่วยเหลือใด ๆ และต้องล้มละลายไป
แล้วในไทยมีบริษัทที่เข้าข่าย Too Big to Fail หรือไม่ ?
ตัวอย่างที่ใกล้เคียงที่สุด ก็คงเป็นกลุ่มสถาบันการเงิน เช่นเดียวกัน
โดยเฉพาะอย่างยิ่ง กลุ่ม 5 ธนาคาร ที่ธนาคารแห่งประเทศไทย ประกาศว่า เป็นธนาคารที่มีนัยต่อความเสี่ยงเชิงระบบในประเทศ
ได้แก่ ธนาคารกรุงเทพ, ธนาคารกรุงไทย, ธนาคารกรุงศรีอยุธยา, ธนาคารกสิกรไทย และธนาคารไทยพาณิชย์
ซึ่งการประกาศนี้ ทำให้ทั้ง 5 ธนาคารดังกล่าว ต้องสำรองเงินไว้ในกองทุน 
มากกว่าธนาคารอื่น ๆ เพื่อให้แน่ใจว่า หากเกิดวิกฤติขึ้น ธนาคารทั้ง 5 จะสามารถรับมือได้
โดยในครึ่งปีแรกของปี 2565 ธนาคารเหล่านี้ มีเงินฝากรวมกันถึง 12.27 ล้านล้านบาท
คิดเป็น 78.8% ของปริมาณเงินฝาก จากทุกธนาคารในประเทศไทย ที่มีอยู่ทั้งหมด 15.56 ล้านล้านบาท
เราจึงมองได้ว่า ถ้าธนาคารเหล่านี้ แม้เพียงแห่งใดแห่งหนึ่งก็ตาม
เกิดปัญหาสภาพคล่องขึ้นมา ก็อาจส่งผลกระทบต่อเศรษฐกิจไทย เป็นวงกว้างได้
และรัฐบาลไทย ก็อาจต้องมาอุ้ม เพราะบริษัทเหล่านี้เป็น บริษัท Too Big to Fail นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-